Clausura oficial del Taller d'Ocupació "Port de Catarroja III: Desenvolupament de Serveis Turístics"
03 gen. 2024

Catarroja, 3 de gener de 2024. El Teatre Auditori de Catarroja va acollir la clausura oficial del Taller d'Ocupació "Port de Catarroja III: Desenvolupament de Serveis Turístics", a través del qual un total de 21 veïnes i veïns han tingut l'oportunitat de formar-se en un nou ofici a més de ser contractats per l'Ajuntament. Al costat de l'alumnat també es va contractar 3 docents, 1 persona amb perfil administratiu i un director.

L'alcaldessa de Catarroja, Lorena Silvent, juntament amb el director del taller i l'equip docent, van poder felicitar les persones que han format part d'aquest programa pel treball desenvolupat i van lliurar en l'acte de clausura uns diplomes de reconeixement.

"Aquest taller d'ocupació s'uneix a altres accions i iniciatives impulsades des de l'Ajuntament amb les quals apostem decididament per la formació i l'ocupació, pilars fonamentals per al progrés de Catarroja", va destacar l'alcaldessa Lorena Silvent.

El Taller d'ocupació és un programa públic que té com a objectiu que persones desocupades aprenguen un ofici, alternant els coneixements teòrics amb la pràctica professional en una obra real, relacionada amb la millora de les condicions de vida, així com altres activitats d'utilitat pública o d'interés general i social.

I en aquest cas concret, tutelats pels professionals de Labora, s'ha combinat l'aprenentatge de coneixements teòrics amb la seua aplicació en un entorn real, fent possible el desenvolupament d'una activitat turística sostenible, centrada en l'Albufera i el Port de Catarroja, impulsant així iniciatives que beneficien tant la ciutadania com el sector turístic local.

L'alumnat ha treballat durant un any identificant els recursos susceptibles de valorar-se en una oferta atractiva i un programa d'activitats entorn del Port de Catarroja i l'Albufera, centrant els recursos a desenvolupar i posar a prova productes turístics, com les visites guiades, i altres propostes enfocades a la ciutadania, abastant tota mena de públic.

De fet, durant tot l'any s'ha aconseguit que més de 600 visitants conegueren el Port de Catarroja, tant de la mateixa localitat com d'altres ciutats, afavorint aquest entorn natural incomparable.

Nova edició

Aquest Taller d'Ocupació dona pas a una nova edició, el procés de selecció de la qual s'està realitzant en l'actualitat. Una oportunitat perquè altres persones desocupades de la localitat puguen formar-se i ser contractades per a continuar amb el projecte turístic de desenvolupament sostenible del Port de Catarroja.